Burjassot projecta la pel·lícula documental “Hijas de Cynisca. El deporte femenino habla por la igualdad” amb l’assistència d’Almudena Cid i Dori Ruano
2025-07-24

La Casa de Cultura acollirà dilluns que ve 9 de setembre, a les 18.30 hores, la projecció de la pel·lícula documental de Beatriz Carretero, Hijas de Cynisca. Esta nova activitat arriba de la mà de l’Escola d’Igualtat de l’Ajuntament de Burjassot, coordinada des de la Regidoria d’Igualtat i Feminisme, dirigida per Yolanda Andrés, a través de la Unitat d’Igualtat- Espai Dona.

Després de la projecció de la pel·lícula documental, tindrà lloc un col·loqui en el qual participaran, a més de Beatriz, la exgimnasta rítmica Almudena Cid i l’esportista d’elit i ciclista Dori Ruano. Almudena i Dori explicaran les situacions de desigualtat que han viscut en la pràctica de les seues modalitats esportives; situacions i testimoniatges captats de manera magistral per Beatriz, productora, directora i coguionista de la pel·lícula.

Hijas de Cynisca (el deporte femenino habla por la igualdad) és una pel·lícula documental sobre la desigualtat de gènere en l’esport. En ella es dona veu a dones que són referents, que han aconseguit grans assoliments en la seua carrera i que conten la seua història. La pel·lícula arreplega com l’esport és un dels àmbits on més es discrimina la dona des de la infància i on menys conscients som d’això.

La pel·lícula mostra la discriminació que s’interposa en el dia a dia de les dones esportistes i aprofundeix en les diferents maneres en les quals es manifesta: falta de referents en la infància; vulneració dels drets de les dones en l’esport; diferència de sous, recursos i premis; falta de visibilitat i diferent tracte en els mitjans de comunicació; menor reconeixement malgrat els assoliments obtinguts; dificultats per a trobar patrocinis; absència de dones en cossos tècnics i/o federacions; excessiva atenció sobre l’aparença física d’una esportista i utilització del seu cos com a espectacle.

Les 13 protagonistes posen de manifest esta desigualtat, proposen idees per a la seua erradicació, i reflexionen sobre quant s’ha avançat i quant queda encara per aconseguir, en el convenciment que qualsevol pas donat en la direcció correcta tindrà conseqüències positives, molt més allà del món de l’esport.

La projecció està oberta a tota la ciutadania fins a completar l’aforament de la sala d’audiovisuals de la Casa de Cultura.